C 364/4
BG
Официален вестник на Европейския съюз
23.9.2022 г.
10, 20 и 50 цента: Никола Тесла на фона на шахматно подредените квадрати от герба на Хърватия В централната част на монетата е изобразен портрет на Никола Тесла, заобиколен от линиите на магнитното поле.
Линиите се простират от портрета до кръга от 12 звезди, като символизират връзката на Никола Тесла с държавите — членки на ЕС, където прекарва част от живота си.
Никола Тесла е хърватски, европейски и американски изобретател със сръбски произход, който е роден в Хърватия на 10 юли 1856 г. в село Смилян.
Посещава училище в Хърватия в Смилян, Госпич и Карловац, където завършва.
Патентите му и теоретичната му работа поставят основите на глобалната електрификация, докато работата му в областта на високочестотните електрически токове и безжичното предаване на електромагнитни вълни проправя пътя за развитието на радиотехнологиите и телекомуникациите.
Едно от най-известните му изобретения — трансформаторът на Тесла (наричан също „бобината на Тесла“), изобретен през 1891 г., е използвано за производството на високочестотен променлив ток с високо напрежение.
Терминът „тесла“ е приет като мерна единица за магнитна индукция на 11-ата Обща конференция по мерките и теглилките през 1960 г.
Вляво от портрета и линиите на магнитното поле са шахматно подредените квадрати, които са част от на герба на Република Хърватия.
Между линиите на магнитното поле, в горната част вляво е надписът на емитиращата държава, а годината на емитиране се вижда в долната част вдясно.
1 евро: Златка на фона на шахматно подредените квадрати от герба на Хърватия Националната страна на монетата от 1 евро изобразява златка на фона на шахматно подредените квадрати от герба на Хърватия.
Централната част на националната страна на монетата съдържа изображение на златка.
Това бързо и ловко животно с ценна тъмнокафява козина и жълтеникаво петно върху шията и гърдите е символ на хърватската монетна история.
През Средновековието кожите от златка са използвани за плащане в натура на данъци (kunovina или marturina) в Славония, Хърватското приморие и Далмация.
Впоследствие те се превръщат в разчетна единица, а след това функционират като пари в съвременния смисъл на думата.
Освен това златката е изобразявана на монетата, наречена banovac, и е първият мотив, изобразен върху хърватско платежно средство, от първата половина на 13-и век до края на 14-и век и оттам идва и нейната важна роля в хърватската монетна и фискална история.
Зад златката са изобразени шахматно подредените квадрати, които са част от на герба на Република Хърватия.
Надписът на емитиращата държава „HRVATSKA“ е горе вляво, а годината на емитиране — „2023“ — е изписана долу вдясно.
2 евро: Географска карта на Република Хърватия на фона на шахматно подредените квадрати от герба на Хърватия Централната част на монетата съдържа символично и стилизирано географско изображение на Република Хърватия.
Ясно разпознаваемата географска карта на Хърватия отразява както нейните географски характеристики, така и историческите обстоятелства.
В географско отношение Хърватия се простира от обширната Панонска равнина, през Динарските планини до Адриатическото крайбрежие — една от най-нарязаните крайбрежни ивици в света, и обхваща множество острови.
Половината от територията на Хърватия се намира в Панонския регион, една трета — в крайбрежния Адриатически регион, а останалата част — в планинския Динарски регион.
За да се постигне хармония в дизайна на монетата, зад географската карта са изобразени строго наредените като на шахматна дъска квадрати от герба на Република Хърватия, които контрастират на силно „органичните“ контури на картата, като годината на емитиране е интегрирана в централната част вдясно.
Долу вляво, разположен на същия ред като изображението на географската карта, е надписът на емитиращата държава.
По ръба на монетата са изписани най-красивите стихове от „Химн на свободата“ — „O lijepa, o draga, o slatka slobodo“ („О, красива, о, скъпа, о, сладка свобода“), който е неразделна част от пасторалната пиеса „Дубравка“ на писателя от 17-и век Иван Гундулич.